b'\n_START_ARTICLE_\nGregorio Hern\xc3\xa1ndez\n_START_PARAGRAPH_\nGregorio Hern\xc3\xa1ndez ehk Gregorio Fern\xc3\xa1ndez (1576 Sarria \xe2\x80\x93 22. jaanuar 1636 Valladolid) oli Hispaania skulptor. Ta kuulub Kastiilia barokkskulptuurikoolkonda._NEWLINE_Alates 1605. aastast tegutses Hern\xc3\xa1ndez Valladolidis, kuhu ta asus elama sellep\xc3\xa4rast, et see oli tollal Hispaania pealinn. P\xc3\xa4rast t\xc3\xb6\xc3\xb6tamist teiste meistrite t\xc3\xb6\xc3\xb6kodades asutas ta enese oma, kus tal oli palju \xc3\xb5pipoisse ja kaast\xc3\xb6\xc3\xb6lisi ning palju kliente. P\xc3\xa4rast surma oli tal palju endisi \xc3\xb5pilasi, kes tema stiili j\xc3\xa4rgisid, aga \xc3\xbchtki silmapaistvat j\xc3\xbcngrit nende seas ei olnud. Sellegipoolest oli tema kunst omal ajal v\xc3\xa4ga kuulus, mida kinnitab ka asjaolu, et tema hauale Carmen Calzado kloostris paigutati tema portree, mille autor oli tema s\xc3\xb5ber Diego Valentin Diaz ja millel oli tema loomingut kiitev tekst._NEWLINE_Hern\xc3\xa1ndez l\xc3\xb5i v\xc3\xa4rvilisi v\xc3\xa4ga realistlikke puuskulptuure ning retaableid. Tema ulatuslikud teadmised inimese anatoomiast v\xc3\xb5imaldasid tal edasi anda luude k\xc3\xb5vadust, lihaste pinget, liha \xc3\xb5rnust ja naha siledust. V\xc3\xb5rreldes keha suure v\xc3\xa4ljendusrikkusega on skulptuuridel r\xc3\xb5ivad rasked, nagu papist ning hoiduvad teravatesse ja j\xc3\xa4ikadesse voltidesse, mis tekitavad valguse ja varju teravaid kontraste. Tema teostele on omane lihtne \xc3\xbclesehitus, rahulikud poosid ja vaoshoitud \xc5\xbeestid, mis j\xc3\xa4tavad k\xc3\xb5ige suurema v\xc3\xa4ljendusrikkuse n\xc3\xa4ole ja k\xc3\xa4tele._NEWLINE_Tema teoste kvaliteeti t\xc3\xb5stis koost\xc3\xb6\xc3\xb6 kunstnikega, kes muutsid tema skulptuurid mitmev\xc3\xa4rvilisteks. Selleks kasutati peamiselt tuhme ja lihtsaid v\xc3\xa4rve, ainult v\xc3\xa4ikesed detailid olid v\xc3\xa4rvikamad. Realismi suurendas v\xc3\xb5ltsdetailide kasutamine, mis suurendasid ehtsuse tunnet, n\xc3\xa4iteks klaasist silmad, elevandiluust k\xc3\xbc\xc3\xbcned ja hambad, korgist vereplekid ning vaigust piisad ja pisarad._NEWLINE_Kunstiajaloolased on esile t\xc3\xb5stnud tema t\xc3\xb6\xc3\xb6de emotsionaalsust, spirituaalsust ja dramaatilist t\xc3\xb5sidust._NEWLINE_Voldemar Vaga j\xc3\xa4rgi taotleb ta oma skulptuurides "suurt maalilisust ja realismi, siiski mitte t\xc3\xa4iesti h\xc3\xbcljates renessansi plastika traditsioone".'